
PËR RUAJTJEN E PRONËSISË SHTETËRORE NË DISA SHOQËRI TREGTARE DHE NDËRMARRJE

Në mbëshetje të nenit 100 të Kushtetutës së Republikës të Shqipërisë dhe të nenit 7 të ligjit nr.8334, datë 23.4.1998 “Për privatizimin e shoqërive tregtare, që veprojnë në sektorët jostrategjikë”, me propozimin e Ministrisë së Ekonomisë Publike dhe Privatizimit, Këshilli i Ministrave,

V E N D O S I:

1. Të ruhet pronësia shtetërore në shoqëritë tregtare dhe në ndërmarrjet me pjesëmarrje të kapitalit shtetëror, sipas listës që i bashkëlidhet këtij vendimi.
2. Ministritë e linjës përgjigjen për administrimin dhe monitorimin e subjekteve ekonomike, përkatëse, në përputhje me legjislacionin në fuqi.
3. Ministritë e linjës të paraqesin në Ministrinë e Ekonomisë Publike dhe Privatizimit, brenda tremujorit të parë të çdo viti, bilancin e vitit ushtrimor, ndërsa, në muajin prill, të paraqesin platformën për konsolidimin dhe zhvillimin e subjekteve respektive.
4. Ministria e Ekonomisë Publike dhe Privatizimit, me mbylljen e çdo viti financiar, të paraqesë në Këshillin e Ministrave raportin vjetor për veprimtarinë e këtyre subjekteve ekonomike dhe prognozën e vitit në vazhdim.
5. Ngarkohen Ministria e Ekonomisë Publike dhe Privatizimit dhe ministritë e linjës për zbatimin e këtij vendimi.
Ky vendim hyn në fuqi menjëherë.

KRYEMINISTRI
Pandeli Majko

